Li dan il-Gvern għamel l-iżbalji huwa fatt li jafu kulħadd. Hija ammissjoni li għamilha kemm-il darba l-Prim Ministru nnifsu. Wara kollox, liema Gvern qatt kien perfett? Madankollu, hemm differenza kbira bejn dan il-Gvern u gvernijiet Nazzjonalisti preċedenti. Min jgħid li dan il-Gvern huwa eżatt bħal ta' qablu żgur li ma jafx janalizza sew ix-xena politika. Dan huwa Gvern li għamel l-iżbalji, ammettiehom, u tgħallem minnhom. Huwa Gvern li għall-ewwel darba daħħal il-kunċett ta' responsabbiltà politika. Huwa Gvern li ta eżempju ta' demokrazija ħajja meta sema' l-kritika u biddel ir-rotta fuq proġetti importanti. Huwa għalhekk li, anke meta żbalja, dan il-Gvern irnexxielu jagħmel il-ġid. Bl-umiltà u bis-sens ta' servizz lejn il-poplu, dan il-Gvern qed jirnexxilu jibdel il-mod li bih taħdem id-demokrazija f'pajjiżna. Dan ma jfissirx li l-poplu m'għandux jippretendi aħjar. Il-poplu dejjem irid jitlob iktar korrettezza, iktar kontabbiltà, iktar trasparenza, u iktar konsultazzjoni. Huwa hekk biss li nistgħu ntejbu l-operat tal-politika. U l-operat tal-politika jrid jitjieb. Jekk dan ma jsirx, tkun traġedja kbira għad-demokrazija. Madwar id-dinja qed naraw popli jitilfu l-fiduċja fil-klassi politika u fis-sistema demokratika. Jekk ma naspirawx li nkunu dejjem aħjar, pajjiżna mhuwiex se jkun l-eċċezzjoni. U meta l-poplu jsir ċiniku u jitlef kull interess fit-tmexxija tal-pajjiż, dak kollu li tħabtu għalih missirijietna nkunu rmejnieh fiż-żibel. Dan kollu l-Gvern preżenti jafu tajjeb, u l-evidenza tinsab fil-mod kif aġixxa fit-tliet snin li ilu fil-poter. Huwa għalhekk tad-daħk, jew aħjar tal-biki, li l-Partit Nazzjonalista llum se jkun qed jorganizza protesta kontra l-korruzzjoni. Dan huwa l-istess partit li ismu sar sinomimu ma' governanza mimlija skandli u nuqqas ta' kontabbiltà. Dan in-nuqqas ta' konsistenza min-naħa tal-Partit Nazzjonalista kien evidenti, tista' tgħid, għal kulħadd. Ġurnalisti u opinjonisti indipendenti rrimarkaw dwar dan il-fatt, u l-midja soċjali rat dulluvju ta' kummenti li għaddew passata bid-deċiżjoni tal-Partit Nazzjonalista. U hawn, għal darb' oħra, reġgħet ħarġet id-differenza l-kbira bejn iż-żewġ partiti. Għall-kuntrarju ta' dak li għamel Gvern Laburista fl-aħħar tliet snin, il-Partit Nazzjonalista injora lil kulħadd, għaddas rasu, u baqa' għaddej bil-pjanijiet li jagħmel mass-meeting f'nofs leġiżlatura. Baqa' jippersisti li jsejħilha 'protesta nazzjonali', meta l-uniku nies li se jkunu qed jipprotestaw huma n-Nazzjonalisti. L-aħħar ħaġa li se jagħmlu dawk il-persuni ġenwini li verament iridu politika nadifa hija li jippruvaw jissieltu għaliha spalla ma' spalla mal-Partit Nazzjonalista. Dawn il-persuni jafu li ġaladarba l-Partit Nazzjonalista jieħu dak li jrid, ċjoè t-tmexxija tal-pajjiż, se jdur fuqhom u fil-pront idawwar l-istallett fuqhom. Il-Prim Ministru ma setax qalha aħjar. Dan huwa Gvern li se jiġġieled il-korruzzjoni, imma żgur mhux se jagħmel dan billi jieħu l-lezzjonijiet mingħand il-Partit Nazzjonalista.